উইকিলিকস ফাইল থেকে জানা যায়, এক-এগারোর টেকওভার এবং এর লক্ষ্য অনুযায়ী সাধিত কাজ শেষে এরপর এর এক্সিট রুট কী হবে, মানে কাকে ক্ষমতা দিয়ে তারা কেটে পড়বে, এটা নিয়ে শত প্রশ্ন ও অনুরোধ সত্ত্বেও ক্ষমতা দখলকারীরা যুক্তরাষ্ট্রের রাষ্ট্রদূত বিউটিনিসের কাছ থেকে কোনো সদুত্তর জানতে পারেনি। উপায়ন্তরহীন সেই পরিস্থিতিতে অবস্থা দেখে মনে হয়, এ ব্যাপারে ক্ষমতা দখলকারীরা একটা নিজস্ব আবছা সিদ্ধান্ত নিয়ে রেখেছিল। তা হলো, লক্ষ্য অনুযায়ী কাজ হওয়া শেষে তারা নিজেরাই এরশাদের মতো কোনো দল গঠন করে নেবে। কিন্তু ছয় মাসের মধ্যে, অর্থাৎ ২০০৭ সালের জুনের পর থেকে অক্টোবরের মধ্যে এটা স্পষ্ট হতে থাকে যে, আমেরিকা এ অঞ্চলের ‘টেররিজমের বিরুদ্ধে পাহারাদারের’ ঠিকা ভারতকে দিচ্ছে। ‘ভারতের চোখ দিয়ে আমেরিকা তার নিরাপত্তা স্বার্থ’ বুঝে নেবে। তাই মনে করা হয়, এরই নিট ফলাফলে বাংলাদেশ ভারতের ইচ্ছাধীনে চলে যায়। এর অন্য আরেকটি দিক ছিল আমেরিকা ওয়ার অন টেররের নামে পদক্ষেপের আড়ালে ভারতকে অন বোর্ড করে নিয়েছিল। যার মানে হলো, এটাই আমেরিকান স্বার্থে ‘চীন ঠেকাও’ বা ‘চায়না কনটেনমেন্টের’ কাজটি ভারতকে দিয়ে করিয়ে নিতে আমেরিকা তাকে রাজি করিয়ে নেয়। বিনিময়ে এরই রাজভেট হলো, আমেরিকার বাংলাদেশকে হস্তান্তর, ভারতের করিডোর লাভ ইত্যাদি।